На основу члана 83. став 4. Закона о играма на срећу („Службени гласник РС”, број 18/20),

Министар финансија доноси

**ПРАВИЛНИК**

**о начину утврђивања испуњености услова за добијање одобрења за приређивање посебних игара на срећу – клађење**

"Службени гласник РС", бр. 152 од 18. децембра 2020, 31 од 11. априла 2025.

Члан 1.

Овим правилником ближе се уређује начин утврђивања испуњености услова за добијање одобрења за приређивање посебних игара на срећу – клађење.

Члан 2.

Утврђивање испуњености услова за добијање одобрења за приређивање посебних игара на срећу – клађење, Управа за игре на срећу (у даљем тексту: Управа) обавља у управном поступку, који се води по захтеву правног лица (у даљем тексту: подносилац захтева) за добијање одобрења за приређивање посебних игара на срећу – клађење.

Захтев из става 1. овог члана **подноси се преко информационо-комуникационог система Управе\***  у електронском облику, са документацијом, која се према Закону о играма на срећу („Службени гласник РС”, **бр. 18/20 и 94/24\***  – у даљем тексту: Закон) подноси уз захтев.

Управа по службеној дужности прибавља податке из службених евиденција, изузев ако подносилац захтева изричито изјави да ће те податке прибавити сам.

Уколико је подносилац захтева ималац података из документације, исти се достављају у оригиналу или овереноj копији.

\*Службени гласник РС, број 31/2025

Члан 3.

Испуњеност услова из члана 83. став 1. тачка 1) Закона у погледу висине основног капитала Управа утврђује на основу података регистрованих код Агенције за привредне регистре.

Члан 4.

Испуњеност услова из члана 83. став 1. тачка 2) Закона у погледу доказа о власничкој структури до стварног власника, Управа утврђује на основу података регистрованих у складу са прописима о Централној евиденцији стварних власника.

Члан 5.

Испуњеност услова из члана 83. став 1. тачка 3) Закона у погледу доказа – оснивачког акта правног лица, Управа утврђује на основу података регистрованих код Агенције за привредне регистре.

Члан 6.

Испуњеност услова из члана 83. став 1. тачка 4) Закона, Управа утврђује на основу података регистрованих код Агенције за привредне регистре у односу на биланс стања и биланс успеха за претходну годину, односно података у извештају о ревизији финансијских извештаја оснивача, односно члана правног лица (ако су исти предмет ревизије), за претходне две године које је сачинио овлашћени ревизор, у складу с прописима земље порекла члана, односно оснивача, као и из његових финансијских извештаја за период од датума последњег извештаја о ревизији до краја полугодишта које непосредно претходи полугодишту у којем се захтев подноси.

Члан 7.

Испуњеност услова из члана 83. став 1. тач. 5) и 6) Закона, Управа утврђује на основу података у исправама којима се доказује својина, односно право коришћења или закупа на просторијама у којима ће се приређивати посебне игре на срећу – клађење, са списком уплатно-исплатних места по кладионици, с тим што број кладионица не може бити мањи од 30.

Члан 8.

Испуњеност услова из члана 83. став 1. тачка 7) Закона, Управа утврђује на основу уверења о испуњености техничких и функционалних карактеристика информационо-комуникационог система, које приређивачу издаје лабораторија овлашћена од стране министра финансија и спецификације нумеричких бројева налепница за уплатно-исплатна места.

**Члан 9.\***

**Испуњеност услова из члана 83. став 1. тачка 8) Закона, Управа утврђује на основу података из уверења Републичког геодетског завода и елабората геодетских радова о најкраћем безбедном пешачком путу између најближе ивице зграде образовних установа и најближег улаза кладионице, као и о најкраћем безбедном пешачком путу од улаза до улаза између две кладионице, односно између најближег улаза кладионице и аутомат клуба или играчнице и мишљења вештака саобраћајне струке о најкраћем безбедном пешачком путу.\***

\*Службени гласник РС, број 31/2025

Члан 10.

Испуњеност услова из члана 83. став 1. тачка 9) Закона, Управа утврђује на основу података из акта надлежног државног органа којим се потврђује да подносилац захтева, његов оснивач, односно власник, стварни власник, сарадник, именовано лице није осуђен на новчану казну, ако је правно лице, односно на казну затвора, ако је физичко лице, за кривично дело у Републици Србији или страној држави, односно да није теже повредило или поновило повреду прописа којим се уређује спречавање прања новца и финансирања тероризма у периоду трајања изречене заштитне мере забране вршења одређених делатности које представљају претежну делатност привредног друштва за приређивање игара на срећу или трајања заштитне мере забране одговорном лицу да врши одређене послове који представљају претежну делатност привредног друштва за приређивање игара на срећу, односно у периоду трајања изречене заштитне мере забране одговорном лицу да врши одређене дужности код привредног друштва чија је претежна делатност приређивање игара на срећу.

Члан 11.

Испуњеност услова из члана 83. став 1. тачка 10) Закона, Управа утврђује на основу података из изјаве дате под материјалном и кривичном одговорношћу од стране подносиоца захтева, његовог оснивача, односно власника, стварног власника, сарадника, односно именованог лица да нису осуђивани, као и да нису чланови организоване криминалне групе.

Члан 12.

Испуњеност услова из члана 83. став 1. тачка 11) Закона у односу на садржину правила игре на срећу, Управа утврђује увидом у достављена правила игре, сагласно Закону и правилнику којим се ближе уређују услови, односно садржина правила игара на срећу.

Члан 13.

Даном ступања на снагу овог правилника престаје да важи Правилник о начину утврђивања испуњености услова за добијање одобрења за приређивање игара на срећу – клађење („Службени гласник РС”, бр. 129/04, 89/09 и 16/11).

Члан 14.

Овај правилник ступа на снагу осмог дана од дана објављивања у „Службеном гласнику Републике Србије”.

Број 110-00-00474/2020-01

У Београду, 11. децембра 2020. године

Министар,

**Синиша Мали,** с.р.